ЧРЕЗ

Г-ЖА ЦЕЦКА ЦАЧЕВА

ПРЕДСЕДАТЕЛ

НА 43-ОТО НАРОДНО СЪБРАНИЕ

ДО

Г-ЖА РУМЯНА БЪЧВАРОВА

ВИЦЕПРЕМИЕР И МИНИСТЪР НА ВЪТРЕШНИТЕ РАБОТИ

**В Ъ П Р О С**

от ГЕОРГИ КАДИЕВ – народен представител

Съгласно чл. 90, ал. 1 от Конституцията на Република България и чл. 91 от ПОДНС внасям въпрос

**ОТНОСНО: УСТАНОВЕНИ ПРОПУСКИ НА ГКПП „КАПИТАН АНДРЕЕВО“**

**УВАЖАЕМА ГОСПОЖО МИНИСТЪР,**

След оперативен сигнал за нелегален внос на турски цигари е задържан ТИР с контрабандни цигари, който е влязъл в страната на 29 март 2015г, което доведе до задържането на 13 митничари от ГКПП „Капитан Андреево“. По-късно медиите публикуваха сигнал за още редица нарушения на митницата в Свиленград, които са допуснали контрабанден внос на цигари, ощетяващ бюджета за милиони левове месечно.

В сигнала се посочва информация, според която по делото е установено, че за периода 01-31.03.2015 през пункт „Капитан Андреево“ са преминали 17 товарни автомобила, съдържащи акцизни стоки без бандерол, за които митническите служители на Р. България са били надлежно уведомени от колегите им от Р. Турция. Въпреки това на митницата е установено само едно копие на транзитна турска декларация от началото на годината до 31.03.2015. Всички останали товарни автомобили са минали на „вдигната бариера“, без никаква регистрация в каквито и да е регистри било на Агенция Митници, било на Гранична полиция.

Само от тези 17 товарни автомобила загубата за бюджета от акциз е 24,3 млн. лв. Ако приемем, че на месец само по 17 камиона са влизали нелегално в страната с контрабандни цигари, загубата на бюджета на годишна база надминава 300 млн. лв. Престъпления в подобни огромни размери и в такъв регулярен вид не могат да се случват без протекция от страна на Агенция Митници, ГДБОП и Гранична полиция, със съответна санкция от най-високо управленско ниво.

На ГКПП „Капитан Андреево“ се посочват още редица проблеми, които показват систематичност на пропуските, които са позволили ощетяване на държавата със стотици милиони левове. Сред пропуските са липсата на видеонаблюдение от страна на Агенция Митници и недостатъчен брой камери на Гранична полиция на граничния пункт, което не позволява упражняване на пълноценен контрол над пункта. Гранична полиция разполага с едва 5 камери на пункта, от които само една заснема от голямо разстояние вход „Товарни автомобили“. В сигнала се посочва извършването на формална проверка по документи на МПС на граничния пункт, за които са постъпвали сигнали от страна на турските власти за потенциален превоз на акцизни стоки. Проверките са правени без колите да бъдат изследвани със съответния уред – газ анализатор, който да установи дали в товарния автомобил не се намират хора, което е в нарушение на Инструкция № 1405 на МВР, касаеща дейността на „Гранична полиция“. От друга страна в сигнала се констатира неефективно разпределение по групи на служителите в митницата – без ротация между групите, а само между позициите в рамките на групата. При поставянето на пломби на автомобилите не са изпълнявани процедурите по поставянето и съхранението им, което води до пълна липса на отчетност и възможност за контрол.

С оглед на горепосочената информация моля да отговорите на следните въпроси:

1. Каква е причината за допуснатите сериозни пропуски в управлението на граничния пункт „Капитан Андреево“, в работата на Гранична полиция и ГЗБОП, липсата на достатъчно видеонаблюдение и формалната проверка по документи на пункт – граница не само на страната, но и на Европейския съюз? Откога е тази практика и как оценявате вредите за сигурността и финансите на държавата за този период?
2. Кои са отговорни за посочените в сигнала пропуски и каква отговорност ще бъде понесена?
3. Напълно очевидно е, че подобна добре организирана корупционна практика не може да се случи без протекция от най-високо ниво. Какви действия са предприети за установяване на замесените лица до най-високите професионални и политически управленски нива?
4. Как оценявате състоянието на граничните пунктове в страната от гледна точка на възможността им да осигуряват сигурността на границите и законността при влизането на стоки в България?
5. Какви мерки сте предприели за отстраняване на пропуските на ГКПП „Капитан Андреево“ и останалите пунктове в страната?

С уважение,

**ГЕОРГИ КАДИЕВ**

**народен представител**